VSL sklep I Cp 1838/2009
Sodna praksa višjih sodišč, 2009-06-10

začasna odredba - sredstvo izvršbe - sredstvo zavarovanja

Sredstvo zavarovanja začasne odredbe, s katero je odrejena prepoved odtujitve in obremenitve premičnin, ni zaznamba te prepovedi v vpisniku morskih čolnov Ministrstva za promet Republike Slovenije, Uprave RS za pomorstvo, Izpostava Piran, saj ZIZ takšnega sredstva zavarovanja oziroma izvršbe sploh ne predvideva.

Pritožba se zavrne se sklep sodišča prve stopnje potrdi.

Pritožbeni stroški so nadaljnji pravdni stroški.

(1) Sodišče prve stopnje je z izpodbijanim sklepom zavrnilo tožničin predlog za izdajo začasne odredbe, s katero naj bi tožencu prepovedalo odtujitev in obremenitev jadrnice Elan 36,2, leto izdelave 2000, št. motorja E 245 97 KW KM 40, št. lupine plovila SI-ELA 36075 A0 00, z odreditvijo vpisa te prepovedi v vpisniku morskih čolnov Ministrstva za promet Republike Slovenije, Uprave RS za pomorstvo, Izpostava Piran, do pravnomočnosti sodbe. Ocenilo je, da je tožničina terjatev za razveljavitev prodajne pogodbe za navedeno jadrnico med njenim pok. možem Z. B. in tožencem sicer verjetno izkazana, da pa ni podanega nobenega od dodatnih pogojev za izdajo začasne odredbe v zavarovanje nedenarne terjatve po 272. čl. ZIZ.

(2) Tožnica se je pravočasno pritožila zaradi zmotne uporabe materialnega prava in zmotne ugotovitve dejanskega stanja. Predlaga spremembo izpodbijanega sklepa in izdajo predlagane začasne odredbe oziroma razveljavitev sklepa in vrnitev zadeve v nov postopek. Navaja, da je jadrnica predmet, namenjen športu in razvedrilu, zato prepoved razpolage toženca ne bi nič ovirala pri tem, nikakršna škoda mu ne bi nastala. Gre za jadrnico, ki je vpisana v registru čolnov, pri njej je vknjižena lastninska pravica za toženca, in če bi on z jadrnico razpolagal, vpis ščiti dobrovernega pridobitelja.

(5) Zakon o izvršbi in zavarovanju (ZIZ; Ur. l. RS, št. 3/07 - UPB 4 in 93/07) v 272. čl. določa, da sodišče izda začasno odredbo v zavarovanje nedenarne terjatve, če izkaže upnik za verjetno, da terjatev obstoji ali da mu bo terjatev zoper dolžnika nastala. Upnik mora verjetno izkazati tudi eno od naslednjih predpostavk:

– nevarnost, da bo uveljavitev terjatve onemogočena ali precej otežena;

– da je odredba potrebna, da se prepreči uporaba sile ali nastanek težko nadomestljive škode;

– da dolžnik z izdajo začasne odredbe, če bi se tekom postopka izkazala za neutemeljeno, ne bi utrpel hujših neugodnih posledic od tistih, ki bi brez izdaje začasne odredbe nastale upniku.

(6) V skladu z določbo 268. čl. ZIZ ima sklep o začasni odredbi učinek sklepa o izvršbi. Da bi sklep o zavarovanju imel tak učinek, mora vsebovati vse, kar mora vsebovati predlog za izvršbo (prim. 40. čl. ZIZ), med drugim tudi sredstvo zavarovanja oziroma izvršbe - to je sodno dejanje, ki ima za namen, da se z njim neposredno ali posredno doseže zavarovanje terjatve oziroma dosega dejanja, v konkretnem primeru torej sredstvo, s katerim bo doseženo, da dolžnik (toženec) s stvarjo ne bo razpolagal. Sredstva izvršbe oziroma zavarovanja pa so v ZIZ navedena taksativno (za nedenarne terjatve v petnajstem do dvajsetem poglavju) in ne primeroma, kar velja za vrste začasnih odredb. Sredstvo zavarovanja začasne odredbe, s katero je odrejena prepoved odtujitve in obremenitve premičnin, ni zaznamba te prepovedi v vpisniku morskih čolnov Ministrstva za promet Republike Slovenije, Uprave RS za pomorstvo, Izpostava Piran, saj ZIZ takšnega sredstva zavarovanja oziroma izvršbe sploh ne predvideva. Odločitev sodišča prve stopnje o zavrnitvi predloga za izdajo začasne odredbe je (sicer iz drugih razlogov) torej pravilna in se do pritožbenih očitkov ni treba posebej opredeljevati.

(7) Pritožba torej ni utemeljena, uradni preizkus izpodbijanega sklepa pa tudi ni pokazal kršitev, na katere je treba paziti po uradi dolžnosti. Sodišče druge stopnje je zato tožničino pritožbo zavrnilo in na podlagi 2. tč. 365. čl. Zakona o pravdnem postopku (ZPP; Ur. l. RS, št. 73/07 - UPB 3) v zvezi s 15. čl. ZIZ potrdilo sklep sodišča prve stopnje.

(8) Stroški zavarovanja, kadar je začasna odredba predlagana med pravdo, so del pravdnih stroškov. O priglašenih pritožbenih stroških bo zato odločalo sodišče prve stopnje v končni odločbi.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.